पी चिदंबरम की बढ़ीं मुश्किलें, CBI गिरफ्तारी के लिए दिल्ली-एनसीआर में कर रही है छापेमारी  
कांग्रेस नेता चिदंबरम की मुश्किलें बढ़ीं 
सीबीआई कई जगहों पर कर रही है छापेमारी 
जोरबाग स्थित घर पर भी छापेमारी
पूर्व केंद्रीय मंत्री पी चिदंबरम (P Chidambaram) को सुप्रीम कोर्ट से फौरी राहत नहीं मिली है. चिदंबरम ने सुप्रीम कोर्ट में याचिका दाखिल करके अंतरिम संरक्षण की मांग की थी. कोर्ट नंबर तीन में जस्टिस एन वी रमना के सामने याचिका दाखिल करके जल्द सुनवाई की मांग की गई थी. लेकिन जस्टिस रमना ने कहा कि वह याचिका सीजेआई को भेज रहे हैं, वे तय करेंगे कि याचिका पर सुनवाई कब होगी? अब खबर है कि इस मामले की सुनवाई शुक्रवार को होगी. इस बीच सीबीआई सूत्रों का कहना है कि चिदंबरम के जोरबाग के घर के अलावा दिल्ली एनसीआर में कई और जगहों पर छापेमारी जारी है. बताया जा रहा है चिदंबरम को पिछले बार साल इसी केस में एक बार बुलाया गया था और वे आए भी थे. दूसरी तरफ, चिदंबरम को सीबीआई ने 2 घण्टे का ही नोटिस क्यों दिया, इस पर सीबीआई ने कोई जबाब नही दिया है. सीबीआई का सिर्फ इतना कहना है कि ये जांच की प्रक्रिया है. दूसरी तरफ,  ईडी के बाद सीबीआई ने भी चिदंबरम के खिलाफ लुक आउट सर्कुलर जारी कर दिया है.
आपको बता दें कि CBI तथा प्रवर्तन निदेशालय (ED) ने पूर्व केंद्रीय मंत्री पी. चिदम्बरम की गिरफ्तारी से राहत मांगने वाली याचिका के संदर्भ में सुप्रीम कोर्ट में कैविएट दाखिल किए हैं. अब कोर्ट कैविएट दायर करने वालों का पक्ष सुने बिना मामले में कोई फैसला नहीं सुना सकता है. इसके अलावा प्रवर्तन निदेशालय ने चिदंबरम के खिलाफ लुकआउट नोटिस जारी किया है. ईडी की टीम मंगलवार शाम को चिदंबरम के घर पहुंची थीं. लेकिन चिदंबरम अपने घर पर नहीं मिले. इसके अलावा सीबीआई की टीम भी उनके घर पर मंगलवार शाम को गई थी, उनके घर पर नहीं मिलने पर सीबीआई ने उनके घर के बाहर दो घंटे में पेश होने का नोटिस लगा दिया था. वहीं बुधवार सुबह सीबीआई की टीम उनके घर फिर पहुंची. लेकिन बुधवार सुबह भी सीबीआई टीम बैरंग लौटी.